Mika 5
1Koni cel orumowa woko dyere,
lukwor doŋ gurumowa woko;
doŋ gitye ka goyo lem laloc me Icrael ki odoo.
Loc pa lalar bia ki i Beterekem
2-Ento in, Beterekem Eprata,
in itidi pe iporre me bedo i kin kaka me Juda,
dano ma bibedo laloc i Icrael bibino pi an kun a ki i in:
acakki me binone obedo con, ma i kare macon mada.
3Pi meno en biwekogi ata nio ka kare biromo
nio ka dako ma tye ka rem ki nywal doŋ onywal;
lacen utmegine ducu ma gudoŋ gibidwogo bot jo Icrael.
4En bicuŋ, dok bikwayo romine pi tek pa Rwot,
ki i dit me nyilj Rwot Lubaŋane.
Dok gibibedo ki kuc, pien koni en bibedo dit nio i agik me lobo.
5Pien dano-nu bikelo kuc,
i kare ma jo Aciria gibibino i lobowa,
maginyono lobowa bene ki tyengi.
Wabicwalo lukwat abiro ka lweny i komgi,
kun rwodi aboro aye ma gibitelo wi lwak;
6-gibiloyo lobo me Aciria ki pala lucwan,
ki lobo pa Nimulodi ki pala lucwan ma gitiŋo;
gibilarowa ki i cin jo Aciria ka gubino i lobowa,
ma tyengi onyono apokki me wan lobowa.
7Lacen jo pa Yakobo ma gudoŋ gibibedo i dye rok mapol,
macalo toyo ma oa ki bot Rwot,
calo kot ma ŋido i kom lum,
ma pe twero dikke pi dano,
kadi wa kuro litino pa dano.
8Jo pa Yakobo ma gudoŋ gibibedo i kin lurok,
i dye rok mapol,
macalo labwor ma i kin lee me buŋa,
macalo latin labwor ma i kin romi ma gucokke;
ka owok ki i kingi, ci nyonogi piny,
dok kilogi woko, pe tye ŋat mo ma larogi.
9Ciŋi bitiŋŋe malo i kom lukworri,
lumoneni ducu ibityekogi woko.
10I nino maca, abikwanyo aguragurawu woko ki botwu,
dok abityeko gadigadi lweny mewu woko,
man Rwot aye ma owaco.
11Abikwanyo gaŋiwu ducu ma i lobowu,
dok abimuko cel mewu matek-gu ducu;
12abikwanyo tim jokjok woko ki i ciŋwu,
pe dok wubibedo ki lutyet i kinwu;
13abikwanyo cal apaya mewu
ki wir jogi mewu ma tye i kinwu,
pe dok wubimedde ki guno piny ka woro tic me ciŋwu;
14abiputo yadi woko ducu ma wucomo
pi woro jok ma dako ma gilwoŋo ni Acera,
dok abibalo gaŋiwu ducu.
15Doŋ i akemo ki kiniga aye abiculo kwedekwor
i kom lurok ma yam pe guwinyo